VIIENDA KOOSSEISU

OTSUS

Haapsalu,		26. oktoober 2007 nr 152

Haapsalu Linnavolikogu 27.10.2006
otsuse nr 82 „Detailplaneeringu algatamine
(Sadama tn 26 ja 28, Haapsalu)” muutmine

Detailplaneering (Sadama tn 26 ja 28, Haapsalus) algatati Haapsalu Linnavolikogu 27.10.2006 otsusega nr 82. Planeeringu peamiseks eesmärgiks on Sadama tn 26 ja 28 kruntide sihtotstarbe „ühiskondlike hoonete maa” muutmine „elamumaaks” ja ehitusõiguse ning hoonestustingimuste määramine korterelamute ehitamiseks.

Detailplaneeringu lähteülesande muutmise ettepaneku tegi linnavalitsusele kruntide omanik Kodusadama Arenduse OÜ. Taotlusega soovitakse muuta varem kinnitatud lähteülesannet nii, et elamutele oleks võimalik ehitada osaliselt kolmas korrus.

Taotluses tehtud ettepanekutega ei riivata oluliselt olemasolevate hoonete omanike huve. Projekteeritavad hooned ei varja märkimisväärselt olemasolevate elamute päikesevalgust (paiknevad kirdes) ning piirkonna väärtuseks olevat merevaadet, s.t ka täna ei ole olemasolevatele hoonetele tagatud panoraamne vaade merele. Samas kaasneb olemasolevate „varemete” kaasaegseks ehitamisel pigem positiivne mõju, mis väljendub korrastatud linnaruumi kaasaegsel, kuid samas arhitektuuriliselt atraktiivsel väljaehitamisel, tõstes oletatavalt ka olemasolevate hoonete väärtust.

Võttes arvesse eelnevat ning otsusele lisatud seletuskirja ja juhindudes planeerimisseaduse § 10 lg 1 ja 5, Haapsalu Linnavolikogu 26.11.2004 määruse nr 47 „Haapsalu linna ehitusmääruse” § 5 lg 1 ja 3, kohaliku omavalitsuse korralduse seaduse § 6 lg 1 ning haldusmenetluse seadusest, Haapsalu Linnavolikogu otsustab:

1.	Haapsalu Linnavolikogu 27.10.2006 otsuses nr 82 „Detailplaneeringu algatamine” (Sadama tn 26 ja 28, Haapsalu) teha alljärgnevad muudatused:
1.1	muuta otsuse pealkirja ja sõnastada see „Üldplaneeringut muutva detailplaneeringu algatamine (Sadama tn 26 ja 28, Haapsalu)”;
1.2	muuta lähteülesande punkti 2 ja lugeda kinnistute omanikuks „Kodusadama arenduse OÜ”;
1.3	muuta lähteülesande punkti 2 ja asendada esimene lause lausega „Planeeritava ala, pindalaga ca 10 000 m2, asub Sadama tänaval, Haapsalu tagalahe ääres, Haapsalu muinsuskaitseala kaitsevööndis ja miljööväärtuslikul alal”;
1.4	muuta lähteülesande punkti 4.4 kolmandat alalõiget ja sõnastada järgmiselt: „- hoonete lubatud suurim kõrgus: lisaks olemasolevale kõrgusele võib planeerida osaliselt kolmanda korruse;”
1.5	muuta lähteülesande punkti 4.5 esimest alalõiget ja sõnastada järgmiselt: „- korruselisus: kaks, osaliselt kolm;”.

2.	Linnavolikogu kantseleil teha otsus teatavaks Kodusadama Arenduse OÜ-le (Joa 2, 10127 Tallinn) ja linnavalitsuse ehitus- ja planeerimisosakonnale (Anu Joost).

3.	Otsus jõustub teatavaks tegemisega.

4.	Otsuse peale võib esitada kaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

allkiri
Arder Väli
Volikogu esimees

SELETUSKIRI
Eelnõule „Haapsalu Linnavolikogu 27.10.2006 otsuse nr 82 „Detailplaneeringu algatamine 
(Sadama tn 26 ja 28, Haapsalu)” muutmine”

Planeering algatati Kolm Kolme OÜ taotluse alusel Haapsalu Linnavolikogu 27.10.2006 otsusega nr 82. Kruntide omanik soovis olemasolevaid hooneid rekonstrueerida. Käesolevaks ajaks on kruntide omanik vahetunud ja tänane omanik (Kodusadama Arenduse OÜ) soovib praegused ehitised lammutada ja hoonete alusele pinnale ehitada uued korterelamud.

Lammutataks Sadama tn 28 kõrge torn ja tänavapoolsed madalad ehitusmahud ning nende asemele kujundataks parkimisala ja puudega palistatud kõnnitee. Seega väheneks praegune hoonestusala.

Linnale on esitatud taotlus muuta varem kinnitatud lähteülesannet nii, et elamutele oleks võimalik ehitada osaliselt kolmas korrus.
Oma ettepaneku esitlemiseks on linnale esitatud selgitavad joonised, illustratsioonid ja makett.

Sadama tn 26 puhul on tagasiasteline kolmas korrus põhjendatud sellega, et koos kohtumaja (Sadama 21), Promenaadi hotelli (Sadama 22) ja Taastusravihaiglaga (Sadama 16) moodustub piirkond, kus vahelduvalt paiknevad 2-3-4 korruseliste mahtudega hooned.

Jätkamaks hoone mahtude rütmilist vaheldumist on põhjendatud, et Sadama tn 28 krundile kavandatakse peamises mahus kahe korruseline hoone, mille siluetti liigendavad osaliselt kolmekorruselised mahud.

Eelnõus tehtud ettepanekutega ei riivataks ka teisel pool projekteeritavaid hooneid omavate omanike huve. Projekteeritavad hooned, mis paiknevad nende suhtes kirdes, ei varja olemasolevate hoonete päikesevalgust ning piirkonna väärtuseks olevat merevaadet (mõningaselt väheneb tänavalt merevaade kui osa terrasse ehitataks ruumideks), kuna ka täna ei ole olemasolevatele hoonetele tagatud panoraamne vaade merele. Samas kaasneb olemasolevate „varemete” kaasaegseks ehitamisel pigem positiivne mõju, mis väljendub korrastatud linnaruumi kaasaegsel, kuid samas arhitektuuriliselt atraktiivsel väljaehitamisel, tõstes oletatavalt ka olemasolevate hoonete väärtust. 

Linnavalitsus esitas muutmise eelnõu esimest korda volikogule 25.05.2007 istungile. Kommunaalkomisjoni koosoleku otsus 25.05.2007 oli, võtta eelnõu istungi päevakorrast maha täiendavate asjaolude selgitamiseks, kuna linnakodanikud olid esitanud pretensioone ettepaneku vastu, muuta planeeritavate hoonete korruselisust.

Seejärel korraldas linnavalitsus aruelu 21.06.2007, kus arendaja tutvustas Sadama tänava elanikele planeeringu lahendust.
Arutelul otsiti kompromisse, vaeti võimalusi, kuidas muuta planeeringut, hoonete mahtusid ja arhitektuurset lahendust, nii et see oleks vastuvõetav linnakodanikele ja arendajale.

Jätkati tööd planeeringu eskiisettepanekuga. Arendaja kutsus veel kord kokku Sadama tänava elanikud 03.08.07 ja tutvustas lahendus, mis arvestas arutelul tehtud ettepanekuid.

Eskiisi tehti järgmised muudatused:
•	fassaade on liigendatud, nii horisontaalselt kui vertikaalselt;
•	Sadama tn 28 tagasiasteline kolmas korrus on vertikaalselt liigendatud, kolmanda korruse maht on maksimaalselt ca 35% hoone alusest pinnast;
•	hoone esimesel korruse tasandil avatud hoone nurgalt vaade merele (A. Mati soove arvestades);
•	esimese korruse maht asub tänava poolsel küljel tagasi, nii et anda lisaruumi haljastusele ja kõnniteele;
•	fassaadi viimistlusse on kavandatud puitu;
•	Sadama 26 ja 28 vahelisele alale on kavandatud avalik mereäärne terrass, kuna Sadama 28 esisel puudub kallasraja võimalus (terrassid ulatuvad mereni); piirdeaedu ei ole kruntidele ette nähtud;
•	Sadama 26 esimesele korrusele on kavandatud äripind (näiteks mereterrassiga kohvikruumid).

On välja selgitatud uute hoonete mõju naabermajade valgustingimustele – insolatsiooni arvutuse tulemused näitavad, et märkimisväärset mõju ei ole. Majad asuvad üle tee paiknevate hoonete ja aedade suhtes kirdes (põhiline päikese paiste tuleb ida-lõuna-läänekaarest) ja lisatav kolmas korrus on tagasiasteline ja liigendatud.

Sadama tänava õuede privaatsust uus maja oluliselt ei vähenda, sest majad asuvad vahetult tänava ääres ja õued asuvad hoonete ja piirete taga. Katuse terrassi kasutus on väga hooajaline. Korterite arv Sadama 28 hoones pole suur, ca 10 korterit. Tänavale kavandatud puuderida peaks mõlemal pool asuvatele majadele privaatsust suurendama võrreldes tänase olukorraga.

Parkimist on kruntidele kavandatud rohkem kui majadesse kortereid, lisaks on Rannarootsi muuseumi ette planeeritud avalik parkla.

Kuna detailplaneeringut pole siiani ametlikult menetletud, Kodusadama Arenduse OÜ on teinud eeltööd, koostanud eskiiside erinevaid variante, siis tööd pole laiale avalikkusele veel tutvustatud, vaid on kohtutud Sadama tänava elanikega. Kokkuvõtteks kohtumistest Sadama tänava elanikega on, et Sadama 26 hoone ümberehitamise kavadega on nõustutud ja selle vastu ei protestita. Sadama 28 ümberehitamise vastu on perekond Ruuge ja A. Matt.

Linnavalitsus on seisukohal, et antud tänavale ei ole iseloomulikud täismahus kolmekorruselised majad, kuid osaliselt (tagasiastete ja liigendustega) on kolmas korrus mõeldav. Detailplaneeringuga määratakse krundi ehitusõigus, seega määratakse ka ehitusmahud s.h kolmanda korruse ehitamise mahud ja asukohad. Täpsustatakse arhitektuursed nõuded ehitistele.

Peale lähteülesande muutmist koostatakse Sadama tn 26 ja 28 kruntide detailplaneering, mis avalikustada ja arutatakse avalikkusega läbi vastavalt planeerimisseadusele.

Linnavalitsus teeb ettepaneku eelnõu otsusena vastu võtta.

allkiri
Toivo Hein
Aselinnapea